-  స్థిరాస్తి రంగం అభివృద్ధికి పలు చర్యలు
- సవాళ్ల పరిష్కారానికి వివిధ సంస్కరణలు
-  ప్రపంచ నగరంగా హైదరాబాద్‌ సిటీ
- క్రెడారు ప్రాపర్టీషో ప్రారంభోత్సవంలో ఈటల
- రియల్‌ ఎస్టేట్‌కూ టీఎస్‌-ఐపాస్‌ : క్రెడారు
- మొదలైన స్థిరాస్తి ప్రదర్శన
నవతెలంగాణ, వాణిజ్య విభాగం: దేశంలోనే ఉత్తమ నివాసయోగ్యమైన నగరం హైదరాబాద్‌ అని రాష్ట్ర ఆర్థిక మంత్రి ఈటెల రాజేందర్‌ అన్నారు. ఢిల్లీ, ముంబై, చెన్నైలకంటే కూడా నివాసయోగ్య నగరం భాగ్యనగరమని, అధిక కాలుష్యం లేకుండా ఆహ్లాదకరమైన వాతావరణం హైదరాబాద్‌ సొంతం అని వివరించారు. అన్ని తరగతుల వారు ఇక్కడ ఇండ్లను కొనుక్కొని బతుకగలిగే పరిస్థితి భాగ్యనగరంలోనే ఉన్నట్టుగా తెలిపారు. హైటెక్స్‌ ఎగ్జిబిషన్‌ సెంటర్లో 'కాన్ఫెడరేషన్‌ ఆఫ్‌ రియల్‌ ఎస్టేట్‌ డెవలపర్స్‌ అసోసియేషన్‌ ఆఫ్‌ ఇండియా'(క్రెడారు) ఏర్పాటు చేసిన 6వ హైదరాబాద్‌ ప్రాపర్టీషోను ఆయన శుక్రవారం ప్రారంభించారు. 'రైజింగ్‌ హైదరాబాద్‌' థీమ్‌తో ప్రారంభమైన ఈ ప్రాపర్టీషో ఆదివారం (4వ తేదీ) వరకు కొనసాగనుంది. ఈ ప్రాపర్టీషోలో దాదాపు 120 డెవలపర్లు పలు ప్రాజెక్టులను ప్రదర్శనకు ఉంచారు. రాష్ట్రంలో స్థిరాస్తి రంగం కొన్ని సమస్యలను ఎదుర్కొంటున్న విషయం ప్రభుత్వం దృష్టికి వచ్చిందని.. వాటిని దూరం చేసి పరిశ్రమ రానున్న రోజుల్లో మరింతగా విస్తరించేందుకు గాను తాము అన్ని రకాల చర్యలు తీసుకోనున్నట్టగా ఆర్థిక మంత్రి వివరించారు.
జీఎస్టీ తగ్గింపు దిశగా కృషి..
దేశంలో వ్యవసాయం తరువాత అత్యధిక మందికి ఉపాధి కల్పిస్తున్న స్థిరాస్తి రంగంపై వస్తుసేవల పన్ను (జీఎస్టీ) భారం అధికంగా ఉండడం పట్ల ఈటల ఆవేదన వ్యక్తం చేశారు. స్థిరాస్తి రంగానికి తక్కువ జీఎస్టీని వర్తింపజేయాలని తాము కేంద్ర ప్రభుత్వాన్ని డిమాండ్‌ చేయనున్నట్టుగా ఆయన వివరించారు. ఇందులో భాగంగా రానున్న జీఎస్టీ కౌన్సిల్‌ సమావేశంలో ఈ అంశాన్ని లేవనెత్తనున్నట్టుగా మంత్రి తెలిపారు. ప్రస్తుతం స్థిరాస్తి రంగంపై 12 శాతం జీఎస్టీ, స్టాంప్‌ అండ్‌ రిజిస్ట్రేషన్‌ డ్యూటీ ఆరు శాతంగా ఉంది. దీనిని మొత్తంగా ఆరు శాతానికి కుదించాలని పరిశ్రమ వర్గాలు కోరుతున్నాయి. కేవలం చౌక ధరల గృహ నిర్మాణాలు చేపట్టే వారికే ప్రస్తుతం 8 శాతం జీఎస్టీ వర్తిస్తోంది.
ఈ సందర్భంగా క్రెడారు హైదరాబాద్‌ విభాగం అధ్యక్షుడు రామ్‌రెడ్డి మాట్లాడుతూ నాలా పన్ను, విద్యుత్తు టారీఫ్‌తో పాటు జీఎస్టీ తదితర అంశాలు స్థిరాస్తి రంగాన్ని బాగా ప్రభావితం చేస్తున్నట్టుగా తెలిపారు. ఈ విషయంలో సర్కారు తగిన చర్యలు తీసుకోవాలని కోరారు. దీనికి మంత్రి స్పందిస్తూ త్వరలో వ్యాపార నిర్వహణ సులభతరం చేసేందుకు గాను వివిధ రంగాలలో సవరణలు తీసుకువచ్చే అంశాన్ని పరిశీలిస్తామని పేర్కొన్నారు. కార్యక్రమంలో క్రెడారు హైదరాబాద్‌ విభాగం ప్రధాన కార్యదర్శి పి. రామకృష్ణారావు మాట్లాడుతూ నిర్మాణ సామగ్రి ధరలు విపరీతంగా పెరిగిన నేపథ్యంలో సరసమైన ధరలకు ప్రజలకు గృహాలను అందించేందుకు గాను స్థిరాస్తిపై జీఎస్టీ భారాన్ని 12 నుంచి 8 శాతానికి కుదించాలని కోరారు. ఈ చర్య వల్ల స్థిరాస్తి రంగానికి ఎంతో మేలు జరుగుతుందని పేర్కొన్నారు.
పరిశ్రమ హోదా కల్పించండి: క్రెడారు
స్థిరాస్తి రంగం వేగంగా విస్తరించేందుకు గాను సర్కారు ఈ రంగానికి పరిశ్రమ హోదా కల్పించాలని క్రెడారు సర్కారుకు విజ్ఞప్తి చేసింది. ప్రస్తుతం స్థిరాస్తి రంగానికి రుణాలను మంజూరు చేసేందుకు బ్యాంకులు విముఖత చూపుతున్నాయని పరిశ్రమ హోదాతో ఈ సమస్య దూరమవుతుందని వారు పేర్కొన్నారు. రాష్ట్ర ప్రభుత్వం చేపట్టిన టీఎస్‌-ఐపాస్‌ విధానాన్ని స్థిరాస్తి రంగానికి కూడా వర్తింపజేయాలని ఆయన కోరారు. ఫలితంగా సింగ్‌ విండో విధానంలో అనుమతులు మంజూరవడమే కాకుండా పరిశ్రమ ఎదుగుదలకు ఇది దోహదం చేస్తుందని క్రెడారు పేర్కొంది.
మీ స్నేహితులకు రికమెండ్ చెయ్యండి